UPRS sklep I U 1258/2015
Datum: 2015-09-30T02:00:00.000+02:00
ecli: ECLI:SI:UPRS:2015:I.U.1258.2015
sodisce: Upravno sodišče
oddelek: Upravni oddelek
podrocje: UPRAVNI SPOR
institut: upravni spor - tožba v upravnem sporu - po vložitvi tožbe spremenjena odločba - ustavitev postopka - stroški postopka

## Jedro

Tožena stranka je naknadno spremenila odločbo, zaradi katere je tožnica s tožbo sprožila upravni spor. Ker je tožnica sodišču sporočila, da ne vztraja pri tožbi, je sodišče na podlagi tretjega odstavka 39. člena ZUS-1 postopek ustavilo.

## Izrek

I. Postopek se ustavi.

II. Tožena stranka je dolžna tožeči stranki povrniti stroške upravnega spora v znesku 299,99 EUR, v roku 15 dni, do tedaj brez obresti, po poteku tega roka pa z zakonskimi zamudnimi obrestmi.

## Obrazložitev

1. Tožena stranka je dne 17. 9. 2015 izdala sklep št. Bpp 494/2015, s katerim je odločila, da se sklep Bpp 494/2015 z dne 28. 8. 2015 (s katerim je bila tožničina prošnja za dodelitev BPP v obliki pravnega svetovanja in zastopanja pred sodišči na prvi in drugi stopnji v zvezi s prepustitvijo najemniškega stanovanja zavržena) odpravi. S tem je torej tožena stranka spremenila odločbo, zaradi katere je tožnica s tožbo z dne 8. 9. 2015 sprožila upravni spor.

2. Ker je tožena stranka med sodnim postopkom izdala drugo odločbo, s katero je svojo prvotno odločitev spremenila, je bila tožnica, skladno z drugim odstavkom 39. člena Zakona o upravnem sporu (ZUS-1) pozvana, da v 15 dneh od dneva poziva sodišču sporoči, ali vztraja in v kakšnem delu vztraja pri tožbi oziroma ali jo razširja tudi na spremenjen oziroma novi upravni akt. 3. Tožnica je v postavljenem roku sodišču sporočila, da je z novo odločbo BPP zadovoljna in ne vztraja več pri tožbi, razen v stroškovnem delu. Ker je bila tožba potrebna, naj sodišče toženi stranki naloži plačilo stroškov postopka.

4. Ker je tožnica sodišču sporočila, da ne vztraja pri tožbi, je sodišče na podlagi tretjega odstavka 39. člena ZUS-1 postopek ustavilo.

5. Ker je tožnica s tožbo zahtevala tudi povrnitev stroškov postopka, je sodišče odločilo tudi o le-teh. Ker je bil postopek ustavljen na podlagi tretjega odstavka 39. člena ZUS-1, je sodišče odločilo o stroških postopka po prvem odstavku 25. člena ZUS-1. V skladu s tem odstavkom sodišče odloči o stroških postopka po določbah Zakona o pravdnem postopku (ZPP). Sodišče je na podlagi prvega odstavka 154. člena ZPP tožnici priznalo nagrado za tožbo v znesku 229,50 EUR (2. alineja 1. točke tar. št. 30 Odvetniške tarife, ob upoštevanju vrednosti točke 0,459 EUR). Ob povečanju za 22 % DDV tako znaša nagrada za tožbo 279,99 EUR. Sodišče je tožnici priznalo še priglašenih 20 EUR za materialne stroške, tako, da ji je skupaj priznalo znesek 299,99 EUR. Ta znesek mora tožena stranka tožnici vrniti v 15. dneh od prejema tega sklepa, v primeru zamude z zakonskimi zamudnimi obrestmi.

6. Sodišče tožnici še pojasnjuje, da se na podlagi 4. odstavka 10. člena Zakona o sodnih taksah (ZST-1) v postopku za odločanje o dodelitvi brezplačne pravne pomoči, sodna taksa ne plača, kar pomeni, da je tožnica v obravnavani sporni zadevi oproščena plačila sodnih taks že po samem zakonu in zato sodišče o njenem predlogu za oprostitev plačila sodnih taks ni odločalo posebej.